钦定古今图书集成/明伦汇编/宫闱典/第084卷 > 南康公主 下嫁桓温
## 钦定古今图书集成/明伦汇编/宫闱典/第084卷 > 南康公主 下嫁桓温

按《晋书桓温传》：“温字元子，宣城太守彝之子也。生未
期而太原温峤见之曰：‘此儿有奇骨，可试使啼’。乃闻
其声曰：‘真英物也’！彝以峤所赏，故遂名之曰温。峤笑
曰：‘果尔，后将易吾姓也’。彝为韩晃所害，泾江令江播
豫焉。温时年十五，枕戈泣血，志在复仇。至年十八，会
播已终，子彪兄弟三人居丧，置刃杖中，以为温备。温”
诡称吊宾，得进刃彪于庐中，并追二弟杀之，时人称
焉。温豪爽有风概，姿貌甚伟，面有七星。少与沛国刘
惔善，尝称之曰：“温眼如紫石棱，须作猬毛磔，孙仲谋、
晋宣王之流亚也。”选尚南康长公主，拜驸马都尉，袭
爵万宁男，除琅邪太守，累迁徐州刺史。温与庾翼友
善，恒相期以宁济之事。翼尝荐温于明帝曰：“桓温少
有雄略，愿陛下勿以常人遇之。常婿畜之，宜委以方
召之任，托其弘济艰难之勋。”翼卒，以温为都督荆梁
四州诸军事、安西将军、荆州刺史、领护南蛮校尉、假
节。及南康公主薨，诏赙布千匹，钱百万，温辞不受。